Në përgjigje të kërkesës suaj për informacion, ju informojmë se, bazuar në Vendimin e Këshillit të Ministrave nr. 302, datë 11.05.2022 “Për politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura”, dhe akteve të miratuara në zbatim të tij, më datë 01.09.2022 është themeluar Shoqëria Rajonale Ujësjellës Kanalizime Dibër Sh.a. 

Në pikën 1 të nenit 2 të  ligjit nr.119/2014 “Për të drejtën e informimit”, i ndryshuar (në vijim LDI), përcaktohet se: “Autoritet publik” a) është çdo organ publik, sipas përkufizimit të dhënë në ligjin nr. 44/2015 “Kodi i Procedurave Administrative, organet ligjvënëse, gjyqësore dhe ato të prokurorisë së çdo niveli, organet e njësive të qeverisjes vendore të çdo niveli, organet shtetërore dhe entet publike, të krijuara me Kushtetutë ose me ligj; b) janë shoqëritë tregtare ku: i) shteti zotëron shumicën e aksioneve; ii) ushtrohen funksione publike, sipas parashikimit të shkronjës “c” të kësaj pike”. Për rrjedhojë, Shoqëria Rajonale Ujësjellës Kanalizime Dibër Sh.a. konsiderohet autoritet publik, në kuptim të LDI. 

Për sa më sipër, për pyetjet 1 - 6, ju informojmë se duke nisur nga muaji shtator 2022 deri më sot, Zyra e Komisionerit ka administruar gjithsej 15 ankesa ndaj autoritetit publik Shoqëria Rajonale Ujësjellës Kanalizime Dibër Sh.a me objekt “Ankim ndaj refuzimit për dhënie informacioni dhe kopje të dokumenteve zyrtare” dhe konkretisht:
· 12 ankesa të administruara gjatë vitit 2023, prej të cilave:
· 5 ankesa rezultuan të paplota;
· për 1 ankesë, ankuesi është tërhequr nga ankimi, pasi informacioni i kërkuar i është vënë në dispozicion gjatë shqyrtimit të çështjes;
· për 6 ankesat e tjera, Zyra e Komisionerit ka përfunduar shqyrtimin duke miratuar 6 vendime urdhërimi, nëpërmjet të cilave është urdhëruar autoriteti publik përkatës për vënien në dispozicion të informacionit të kërkuar.
Gjithashtu, gjatë vitit 2024 është miratuar 1 vendim për vendosjen e sanksionit administrative me objekt “Për moszbatimin e vendimit të Komisionerit” ndaj administratorit të autoritetit publik “Shoqëria Rajonale Ujësjellës Kanalizime Dibër Sh.a.”.
Vendimet e mësipërme mund ti konsultoni në faqen zyrtare të Zyrës së Komisionerit në lidhjen https://idp.al/vendime-informimi/ . 
· 3 ankesa të administruara gjatë vitit 2026, prej të cilave:
· për 1 ankesë, ankuesi është tërhequr nga ankimi, pasi informacioni i kërkuar i është vënë në dispozicion;
· 2 ankesa të tjera janë aktualisht në proces shqyrtimi pranë Zyrës së Komisionerit.
Për sa i përket pyetjeve 7 – 9, mbi zbatimin dhe publikimin e Programit të Transparencës, dhe caktimin e koordinatorit për të drejtën e informimit, ju informojmë se:

Nëpërmjet Rekomandimit nr. 15, datë 29.10.2024, drejtuar autoritetit publik Shoqëria Rajonale Ujësjellës Kanalizime Dibër Sh.a., (https://idp.al/wp-content/uploads/2024/11/Rekomandimi-SHUK-Diber-Vendimi-15.pdf ) i është rekomanduar të përmbushte disa detyrime ligjore, ndër të cilat, të vinte në zbatim, të publikonte, të pasqyronte, të përditësonte dhe të ndërlidhte në Programin e Transparencës të gjitha kategoritë e informacionit të detyrueshëm për t’u bërë publike, në përputhje me nenet 4, 6 dhe 7 të LDI dhe Urdhrit nr.187/2020, brenda një afati 90 ditor. 

Në përfundim të afatit të lënë, nga monitorimi i kryer nga Zyra e Komisionerit rezultoi se autoriteti publik nuk kishte një faqe zyrtare në internet dhe, për rrjedhojë, nuk kishte publikuar Programin Institucional të Transparencës, duke mospërmbushur detyrimin ligjor bazuar në nenin 7 të LDI dhe Urdhrit nr. 187/2020 të Zyrës së Komisionerit. 

[bookmark: _GoBack]Referuar konstatimeve të mësipërme, bazuar edhe në “Planin e Mbikëqyrjes së Transparencës Proaktive të Autoriteteve Publike për vitin 2025”, Zyra e Komisionerit miratoi Urdhrin nr. 219, datë 24.10.2025 “Për kryerjen e hetimit administrativ”, me objekt verifikimin e përmbushjes së detyrimeve të lëna në Rekomandimin nr. 15 datë 29.10.2024. 

Në datën 04.11.2025, grupi i punës i Zyrës së Komisionerit u paraqit pranë autoritetit publik, ku pas verifikimit të fakteve dhe dokumentacionit, u mbajt procesverbali i hetimit administrativ. 

Nga hetimi administrativ rezultoi se autoriteti publik kishte caktuar Koordinatorin për të Drejtën e Informimit por nuk kishte përmbushur detyrimin për vënien në dispozicion dhe përditësimin e të gjitha kategorive të informacionit, që bëhen publike pa kërkesë, në Programin institucional të Transparencës në faqen zyrtare.

Në përfundim, bazuar në provat dhe konstatimet që rezultuan nga monitorimi dhe hetimi administrativ i zhvilluar, Komisioneri nëpërmjet vendimit nr. 49 datë 26.12.2025, vendosi sanksionimin e administratorit të Shoqërisë Rajonale Ujësjellës Kanalizime Dibër Sh.a., në cilësinë e personit përgjegjës. Vendimin e gjeni të publikuar në faqen zyrtare të Zyrës së Komisionerit në lidhjen: 
https://idp.al/wp-content/uploads/2026/01/Vendim-Nr.-49-Viti-2025-DPI.pdf . 
Ndërsa, për sa i përket pyetjeve 10 - 11 mbi zbatimin e legjislacionit për mbrojtjen e të dhënave personale, nga verifikimi i dokumentacionit të administruar nga Zyra e Komisionerit, nuk rezulton të jetë zhvilluar një procedurë e posaçme inspektimi apo hetimi administrativ ndaj këtij subjekti,me objekt verifikimin e përputhshmërisë së veprimtarisë së tij me legjislacionin për mbrojtjen e të dhënave personale.
Sa më sipër, pasqyron informacionin që rezulton nga dokumentacioni dhe evidencat e administruara nga Zyra e Komisionerit, në kuadër të ushtrimit të kompetencave të saj ligjore.

Faleminderit,                       

  							KOORDINATORI
                                                                                                       Alketa Koja 

